ཁ་སང་ཉིན་ཧྲིལ་བོར་གནམ་ངོ་གནག་རོ་མའི་ངོ་གདོང་ནས་མཆི་མའི་ཆར་བ་མཚམས་ཆད་མ་བྱུང་།ཁ་སང་སུན་སྣང་དང་ཁེར་རྐྱང་གི་ཚོར་བ་ཐན་ཐུན་ཞིག་ཀྱང་འགོག་མེད་དུ་འཁོར།ཁ་སང་དང་དེ་རིང་ནི་མིག་རྡེབ་དབང་ཙམ་སྟེ།ཁ་སང་དང་དེ་རིང་ནི་སང་ཉིན་གྱི་ཁ་སང་དང་དེ་རིང་ཡིན་པས།རྫོགས་མཐའ་བྲལ་བའི་ཁ་སང་དེ་རིང་མང་པོ་ཞིག་ལ།མཚམས་ལན་རེར།ངས་རང་ཉིད་ཅི་ཞིག་གི་ཆེད་དུ་གསོན་ཡོད་པ་དང་།གང་ཞིག་གི་དོན་དུ་འདུར་བཞིན་ཡོད་པ་དངོས་གནས་ཧ་གོ་ཐབས་བྲལ།ཞིབ་འདང་རེ་རྒྱབ་ན།ཉིན་མ་རེ་རེར།རྒྱུས་མེད་ཀྱི་ངོ་གདོང་མང་པོ་ལ་རྒྱུས་ཡོད་ཡོད་འདྲ་བའི་སྐད་ཆ་རེ་བཤད།བཅོས་མ་མིན་པ་འདྲ་བའི་འཛུམ་མདངས་རེ་སྟོན་དགོས་དོན་ཅི་ཡིན་ནམ།སྤྱི་ཚོགས་ཀྱི་སྒང་དུ་འཚོ་དགོས་པས་ཡིན་ནམ།འགྲན་རྩོད་ཅེས་པའི་སྡིངས་ཆར་མངོན་དགོས་པས་ཡིན།ཡང་དག་གིས་ལན་ཞིག་ད་རུང་ཡང་རྙེད་མ་བྱུང་།